**LEES: JOHANNES 10:1-15**

**Die wysheid van ŉ skaap...**

**1. Om ŉ skaap genoem te word**

Om in ons wêreld ŉ skaap genoem te word is nogal nie ŉ kompliment nie, né. “Jy’s ŉ skaap, man!” “Jy’s ŉ regte skaapkop!” Ek weet nie van julle nie, maar as iemand my ŉ skaap noem, dan voel ek nogal beledig. En die belediging lê daarin dat, wanneer iemand my ŉ skaap noem, ek verstaan hy of sy bedoel ek is dom en onnosel. In ons kultuur assosieer ons ŉ skaap mos met domheid.

Maar, weet julle, in die tyd toe Jesus as mens tussen ons gelewe het, was dit in daardie kultuur nie noodwendig so dat ŉ skaap met domheid geassosieer is nie. Inteendeel, die skape waarvan Jesus hier in Johannes 10 praat is slim! Hulle het goeie onderskeidingsvermoë. Het julle dit opgelet?

ŉ Belangriker assosiasie met skape in Jesus se tyd was dat hulle kwesbare diere is. Hulle is swak en weerloos teen aanvalle van roofdiere en veediewe. Hulle kan nie lank sonder kos of water bly nie. Hulle kan maklik seerkry en doodgaan. Skape, hoor ons hier, is diere wat versorg moet word en wat beskerm moet word.

So, hoe sou jy nou voel om ŉ skaap genoem te word, wanneer dít meer die assosiasie is wat daarmee saamgaan? Hoe sou jy voel om te hoor jy is kwesbaar; jy kán seerkry... Is jy gemaklik daarmee? Stem jy saam daarmee? Ons leef nogal in ŉ baie *macho* kultuur, is dit nie? Wat ook al gebeur, moet net nie swak lyk, of jou binnekant wys nie. Daardie houding van: “moenie met my praat nie, praat met my prokureur.” En ons moet vir alles kompeteer, want ons is oortuig daar is ŉ skaarsste van alles. In vandag se wêreld sal baie mense sê dis beter om eerder maar self die wolf te wees as om ŉ skaap te wees. En partykeer sluip hierdie waardes ook in die kerk in, nie waar nie? Dan gaan alles oor hoe ons as gemeente ons strategies moet posisioneer, hoe ons iets moet aanbied wat ander kerke nie het nie, hoe ons meer effektief moet word...

Miskien is hierdie ŉ eerste uitnodiging vir jou en my vanoggend. Om te hoor dat Jesus jou ŉ skaap noem. Iemand wat broos is; iemand wat kwesbaar is; iemand wat leef in ŉ wêreld vol dinge wat jou kan seermaak. En miskien is jy iemand wat dalk al baie seergekry hét. Maar om dan net ook weer vanoggend te hoor: dis OK so; dis nie nodig om dit te ontken en te maak of jy iemand is wat jy nie is nie; asof niks jou ooit kan raak nie. Jy is nie God nie; jy het nie die laaste sê nie. En miskien is om hierdie self-insig te hê baie méér wys as om sterk, of effektief of onaantasbaar te wees.

**2. Jesus, die Goeie Herder**

Dis die wysheid van ŉ skaap, maar dis nie waar dit stop nie. Want hier in Johannes 10 praat Jesus nou verder ook van Homsélf. Hy sê: “as julle die skape is: ek is die *Goeie* Herder; ek is die goeie skaapwagter.” Dadelik dink ŉ mens aan Psalm 23, waar ons daarvan sing dat die Here ŉ herder is wat vir ons sorg, en wat ons bring na plekke waar daar genoeg kos is, en waar daar water is, en wat ons beskerm wanneer ons in gevaar is.

Hoor net weer hierdie goeie nuus vanoggend, broers en susters. Daar ís ŉ goeie God. Daar is ŉ God wat besorg is oor mense. Hy wil die beste vir ons mense hê. Jy is nie God nie, maar die goeie nuus is jy hoef nie God te wees nie, want daar is ŉ goeie God wat die beste vir jou wil hê en wat vir jou wil sorg. Hy kom leef tussen ons in sy Seun Jesus Christus. En hoor dit uit Jesus se eie mond: “Ek het gekom sodat die skape *lewe* kan hê, en dit in oorvloed.” Die Here is ŉ skaapwagter wat vir jou as skaap wil sorg en vir jou die wonderlikste seën gee: ŉ lewe saam met Hom. Later brei Jesus sy beeldspraak uit en sê dat Hy self die hek is waardeur jy moet gaan om agter Hom aan te kom. Juis deur een te word met Sy lewe en sy dood en sy opstanding uit die dood deel jy in die nuwe lewe wat God vir ons gee. Die Goeie Herder gee sy lewe sodat sy skape lewe kan kry.

Miskien is daar mense hier vanoggend wat wonder of hulle gereed is om ŉ skaap te wees wat deur ŉ Goeie Herder versorg word. Miskien is jy nog nie gereed om jou slagtande en jou naels weg te pak en kwesbaar te word nie. Miskien is jy self al halfpad opgevreet deur die lewe en wonder jy of die Goeie Herder ook vir jóú sal sorg. Hoe word ŉ mens ŉ skaap, of dalk weer ŉ skaap na alles wat met jou gebeur het? Hoor wat sê Jesus:

Die Goeie Herder ken sy skape (vers 14) en Hy roep hulle op hulle name (vers 3.) Die punt is: die Here ken jou; Hý kom soek jóú en Hy roep jou op jou naam om een van sy skape te wees. Dit begin by Sý stem – die stem van die Heilige Gees in jou lewe. Party van ons het die stem van die Heilige Gees gehoor al vandat ons nog baie klein was. Party het dit eers sag gehoor en later oor ŉ tyd al hoe sterker en al hoe harder totdat hulle seker was van wat hulle gehoor het. Ander het weer ver paaie en draaie in die lewe geloop voordat hulle die Here se stem gehoor het. Ander het dit weer in een oomblik so helder en duidelik gehoor dat hulle sommer in een oomblik besef het hulle is op die verkeerde pad, en omgedraai het.

Hoe klink die Goeie Herder se stem wat sy skape roep? Wel, in die eerste plek: die doop wat sopas aan twee kindertjies bedien is, is op ŉ besondere manier ŉ teken en ŉ versekering dat die Goeie Herder hulle op hulle name roep. Die Here gee aan hierdie kinders die genade dat hulle gelowige ouers het. Hulle hoor met ander woorde sy stem al van vroeg af in hulle lewe. Nou, met hulle doop, belowe die Here aan hulle dat God hulle Vader wíl wees; dat die Here Jesus hulle skoon wil was met sy bloed; dat die Heilige Gees in hulle wil woon. As ŉ mens die beeld van die skape en die Herder verder wil gebruik, dan is dit asof die Goeie Herder vanoggend sy merkringetjie deur die oor van elkeen van hierdie lammetjies steek. Híérdie lammers is deel van sý kudde.

Het jy ook die genade gehad dat jy as gedoopte die Goeie Herder se stem in jou ouers se stemme gehoor het? Of het dit met jou anders geloop op jou lewenspad? Is dit dalk die Goeie Herder se stem wat jy moet hoor in daardie verlange hier in jou binneste dat daar meer aan die lewe moet wees as wat jy tot nou toe gehad het? Klink die Goeie Herder stem dalk soos jou eie stem wanneer jou kollegas by die werk jou vra waar jou innerlike vrede vandaan kom, en jy dan die kans gebruik om hulle te vertel? Moet jy en ek dalk die Goeie Herder se stem onderskei in die appél wat ons medemens op ons maak om hulp of geregtigheid? ŉ Stem wat ons roep uit ons gemaksones uit om tot aksie oor te gaan...

**3. Die skape ken sy stem en volg hom**

Die Goeie Herder se stem kom op baie verskillende maniere in my lewe, maar die belangrike is dat Hy my op my naam roep - met ander woorde presies soos ek nodig het – en my roep om deel te word van sy skape. Hy noem my ŉ skaap. En dis ŉ goeie ding. Ek is nie ŉ wolf nie. Ja, daar is bedreigings en moord en doodslag in die lewe, maar ek hoef nie die een te wees wat dit uitdeel nie. Ek is die skaap wat maar weerloos en kwesbaar kan wees, want daar is ŉ groot skaapwagter wat sorg.

Die vraag is net of ek nou die verdere wysheid van ŉ skaap kan hê: kan ek die stem van die Goeie Herder hoor in my lewe ... en kan ek Hom volg? Kan ek Hom vólg? Die skape herken nie net die stem van die herder nie, maar hulle volg hom. Met ander woorde kan ek Hom vertrou en agter hom aanstap? Wat sou dit vir jou beteken nóú in jou lewe – vir ons nou in hierdie land - om die Goeie Herder te volg?

AMEN